Anne-Marie Meldgaard (S), 2009-05-13:
Som Venstres ordfører allerede har omtalt, er det her lovforslag blevet til på baggrund af en bred politisk aftale mellem alle Folketingets partier på nær Enhedslisten.
Når vi Socialdemokrater er gået med til at hastebehandle forslaget her om aktindsigt i ministerkalendere, så er det, fordi der i længere tid har hersket tvivl om, om det var Justitsministeriets eller Ombudsmandens fortolkning af den nuværende lov om offentlighed i forvaltningen, der var gældende.
Da forslaget her jo så også behandles uden en forudgående høring, kan jeg kun tilslutte mig det, der er sagt om, at det jo ikke forhindrer, at de organisationer, som har fået det her forslag til orientering, kan komme med deres tilkendegivelser.
Hvis det skal være en decideret opfordring til, at de gør det, støtter jeg da gerne det.
Jeg er også helt sikker på, at der vil være organisationer, som møder frem i deputation i udvalget - en praksis, som er velkendt fra andre sammenhænge, når man har hastebehandlet forslag.
Selve forslaget skulle gerne gøre det lettere at få adgang til oplysninger om landets ministres gøren og laden, ikke i forhold til, hvad de foretager sig privat, men i forhold til det, der bør være interessant for borgerne, nemlig hvordan de forvalter deres embede som ministre.
Det kan også være med til at forebygge og måske forhindre magtmisbrug, og det kunne da være en god hensigt.
Vi har hørt flere eksperter bakke op om det her forslag, bl.a. Oluf Jørgensen fra Journalisthøjskolen, der senest i dag har udtalt sig positivt om forslagets aktive informationspligt.
Det er en god melding i forbindelse med det her forslag.
Samtidig er vi Socialdemokrater glade for, at vi med aftalen her er enige om, at alle sponsorerede aktiviteter i embeds medfør såsom golfog jagtture, ture til Le Mans, wellnessophold og lignende nu skal offentliggøres.
Der skal heller ikke herske tvivl om, at vi ønsker at have hånd i hanke med, at en minister forvalter sit embede ordentligt og korrekt, og vi vil stadig væk være vagthund i forhold til misbrug af et ministerembede.
Der har så også været en vis debat i medierne om lige præcis adgangen til ministerkalendere.
Som udgangspunkt ser vi Socialdemokrater det ikke sådan, at der nu bliver lukket af.
Det helt afgørende er, at de aktiviteter, der også tidligere har været interesse for i pressen, nu bliver lagt frem til frit skue, og selvfølgelig skal der stadig væk være fri adgang til ministres bilag, hvilket der jo overhovedet ikke ændres ved.
Argumentet om historieforvanskning har også talt til fordel for, at private kalendere ikke skal være tilgængelige, og i den socialdemokratiske verden kommer det f.eks. ikke Danmark ved, hvornår en kvindelig minister skal til jordemoder, eller om en mandlig minister skal have ordnet fødder.
Men jeg vil godt gøre det klart, at hvis den her aftale viser sig at gemme mere væk, end den får frem i lyset, så vil vi søge sagen genåbnet, som en berømt krimiserie hedder.
Det krav har vi fremført igen og igen, og derfor er vi også tilfredse med, at ministeren har lyttet til den kritik, der har været fra bl.a. Socialdemokratiet, om, at lovgivningen ikke skulle være med tilbagevirkende kraft.
Det strider imod den aftale, vi mener at have indgået, og vi ser med spænding på det ændringsforslag, som kommer.
Netop indholdet af det ændringsforslag vil være afgørende for, om Socialdemokratiet stemmer for det her forslag.